પપ્પાને આ વાતનો અણસાર સુદ્ધાં નથી. આદિત્ય અને ભાસ્કરને અગાઉની ઘટનાની વાત કરેલી પણ આ નવા ચેપ્ટરની શરાફ પાસેથી વ્યાજે પચીસ લાખ રૂપિયા લીધાની જાણકારી નથી. પોતે એકલા હાથે જ આ મામલો સંભાળીને સુભાષને સીધો કરી દેવાનો હતો. બંગલાના ગેટ સુધી વિભાકર એ જ વિચારતો હતો. બનેવી તરીકે આજ સુધી એમનું પૂરું માન સન્માન જાળવ્યું છે, પરંતુ આજે કદાચ ઉગ્ર બનીને એમને ધમકાવવા પડશે. પોતાની જવાબદારી અને મોભાનું ભાન ના હોય એવા માણસને પાઠ ભણાવવામાં વાંધો નહીં.